
Élménypedagógia a prevenció szolgálatában - egy mikrokutatás margójára

Tapasztalataim az élménypedagógiai területen, - a módszer oktatójaként, illetve gyakorló használójaként -, valamint munkám, - ahol terápiás, illetve módszertani munkatársként dolgozom a szenvedélybeteg ellátásban -, arra inspiráltak, hogy megvizsgáljam az élménypedagógia használatát és hatékonyságát az addiktológiai prevenció területén neveléstudomány mesterszakos hallgatóként.
Dolgozatomban a függőségekkel kapcsolatos veszélyeztetettség, az addikciókkal kapcsolatos tudásszint és a függőség kialakulásának elkerülését segítő kulcs-kompetenciák összefüggéseit vizsgálom.
Megvizsgálom továbbá, hogy az élménypedagógiai módszerekkel megtartott prevenciós foglalkozások milyen változásokat indikálnak a fenti változók függvényében a résztvevők esetén.
Kutatásom legfőbb célja, hogy igazolást nyerjen az élménypedagógia módszerekkel hatékonyan végezhető prevenció addiktológiai területen.
Kvantitatív on-line kérdőíves módszerrel vizsgáltam a 16-17 éves soproni középiskolásokat a fenti változók mérésével.
643 fős minta alapján nem tudok korrelációt kimutatni a veszélyeztetettség és az addikciós tudásszint között, viszont a veszélyeztetettség és a kulcs-kompetenciák szignifikáns összefüggést mutatnak gyenge negatív korreláció mellett.
A 3 csoportban közel 40 diáknak tartott foglalkozássorozat után a résztvevők tudásszintje jelentősen nőtt, kulcs-kompetenciák szintjének mértéke minimális növekedést, veszélyeztetettségük mértéke minimális csökkenést mutatott.
Mivel csak részben sikerült bizonyítani a feltevéseket, a kutatás további folytatása szükséges.
Az elkészült foglalkozás-sorozat tematika alapján folytatott csoportmunkák, valamint szakemberek bevonása teszik lehetővé a módszer jobbá tételét, az új szemléletű, hatékony prevenció elterjedését, használatát.
Összességében elmondhatom, hogy sikerült egy új szemléletű módszert, illetve tematikát alkotni, - a modern neveléstudományi elméletekkel összhangban -, amely képes az addiktológiai veszélyeztetettség csökkentését, a kapcsolatos tudásszint növelését, a védőfaktorok megerősítését elérni, a résztvevők által - pozitív visszajelzéseik alapján – kedvelt módon.



